ཀར། གཡོན་དམར། དབུས་མཐིང་ནག ཕྱག་དྲུག་གི་གཡས་དང་པོ་གཉིས་ཀྱིས་རྡོ་རྗེ་རྩེ་དགུ་པ་དང་། རྩེ་ལྔ་པ་བསྣམས་པ། གཡོན་དང་པོ་གཉིས་ཀྱིས་མེ་དཔུང་འབར་བ་དང་རྩེ་གསུམ་བསྣམས་པ། ཐ་མ་གཉིས་ཀྱིས་ཕུར་པ་འགྲིལ་ཞིང་དུར་ཁྲོད་ཀྱི་ཆས་ཀྱིས་བརྒྱན་པའི་པང་ན་ཡུམ་འཁོར་ལོ་རྒྱས་འདེབས་མ་སྔོན་མོ་ཞལ་གཅིག་ཕྱག་གཉིས་མ། གཡས་འཁོར་ལོ། གཡོན་ཐོད་ཁྲག་རུས་པའི་རྒྱན་གྱིས་བརྒྱན་པ། ཞབས་བཞི་བགྲད་པའི་འོག་ཏུ་ཡཾ་ལས་རླུང་གི་དཀྱིལ་འཁོར་སྔོན་པོ་གཞུ་གདུངས་པ་ལྟ་བུ་སོགས་འབྱུང་བ་བསྐྱེད་པ་ཀྱེ་རྡོ་རྗེ་ལྟར་བྱས་ལ། སློབ་དཔོན་ལ་གུས་འདུད་བྱས་པས་ཐུགས་ཁ་ནས་འོད་འཕྲོས་པ་སློབ་མའི་རྐང་འོག་གི་རླུང་ལ་ཕོག་པས། དེ་གཡོས་རྐང་མཐིལ་གྱི་ཛྷཻཾ་མེར་འབར། ལོང་བུའི་རྩ་ནས་ཞུགས། སུམ་མདོར་འདྲེས་པས། གཞིར་གནས་ཀྱི་མེ་འབར་བས་སྙིང་ཁའི་ས་སྲོས། མགྲིན་པའི་ཆུ་བསྐོལ་བའི་རླངས་པ་གྱེན་དུ་སོང་བས། སྤྱི་བོའི་རླུང་གཡོས། ཐུར་དུ་བུས་པས། མགྲིན་པའི་ཆུའི་ཟེགས་མ། སྙིང་ཁའི་ས་ལ་ཐིམ་པས། བདེ་བ་དང་། ལྟེ་བའི་མེ་འབར་བས་དྲོད་སྐྱེས་ནས། བདེ་དྲོད་འཛོམ་པ་ལ་བརྟེན་ནས་ལྷན་ཅིག་སྐྱེས་པའི་ཡེ་ཤེས་མངོན་དུ་བྱས་པར་མོས། སླར་ཡང་སློབ་དཔོན་གྱི་སྙིང་ཁ་དང་། མདུན་བསྐྱེད་ཀྱི་ལྷ་རྣམས་ལས། རྡོ་རྗེ་གནོད་སྦྱིན་མ་མདོག་དཀར་མོ་པུ་ཤུད་ཀྱི་མགོ་བོ་ཅན། ལྕགས་ཀྱུ་དང་། ཕུར་པ་ཐོགས་པ་མང་པོར་སྤྲོས། ཕྱོགས་བཅུའི་སངས་རྒྱས་བྱང་སེམས་དཔའ་བོ་མཁའ་འགྲོ་རྣམས་རྡོ་རྗེ་གཞོན་ནུའི་སྐུའི་རྣམ་པ་བསམ་གྱིས་མི་ཁྱབ་པར་སྤྱན་དྲངས་སློབ་མའི་རྐང་འོག་གི་རླུང་གིས་ཡར་བཏེག སྤྱི་བོའི་རླུང་གིས་ཐུར་དུ་མནན་ནས་ལུས་བར་སྣང་དུ་འདར་ཡེར་ཡེར་གནས་པའི་སྤྱི་བོ་དང་། བ་སྤུའི་བུ་ག་ནས་དཀྱིལ་འཁོར་གྱི་ལྷ་ཚོགས་ཁ་བ་བབས་པ་བཞིན་སིབ་སིབ་ཐིམ་པར་མོས་པ་མཛོད་བྱས་ལ། གུ་གུལ་གྱིས་བདུག་ཅིང་། རོལ་མོ་སྒྲ་དྲག་ཏུ་བྱས་ཏེ། ཧཱུྃ་ཨ་ཧ་ཛྷཻཾ་ཏིཥྛ་མ་ཧཱ་ཀྲོ་དྷ་ཨཱ་བེ་ཤ་ཡ། ཨཱ་བེ་ཤ་ཡ། སྟཾ་བྷ་ཡ་སྟཾ་བྷ་ཡ། ར་ར་ར་ར། ཙཱ་ལ་ཡ། ཙཱ་ལ་ཡ། ཨོཾ་བཛྲ་ཀཱི་ལི་ཀཱི་ལ་སོགས་བརྗོད། ཏིཥྛ་བཛྲ་གྱིས་བརྟན་པར་བྱ། པྲ་ཏིཙྪ་བཛྲ་ཧོས་མེ་ཏོག་དོར། །སྔོན་གྱི་མིག་མཁན་སོགས་ཀྱིས་གདོང་དབྱེ། སྟོབས་དང་ལྡན་པའི་སོགས་ཀྱིས་མེ་ཏོག་མགོར་བཞག མི་ཤེས་པའི་མིག་གི་རབ་རིབ་དག་ནས། ཡེ་ཤེས་ཀྱི་མིག་ཐོབ་སྟེ། ཐར་པ་ཆེན་པོའི་དཀྱིལ་འཁོར་མངོན་སུམ་དུ་མཐོང་བར་མོས་ཤིག ཧེ་བཛྲ་པཱ་ཤྱ་དཀྱིལ་འཁོར་བཟང་པོ་འདི་ལ་ལྟོས་སོགས་ཀྱིས་བལྟ་བར་བསྐུལ་ནས། སྲུང་འཁོར། དུར་ཁྲོད། །གཞལ་ཡས་ཁང་གདན་བཅས། གཙོ་བོ་ནས། དམ་ཅན་གྱི་བར་ཚིག་གིས་ངོ་སྤྲད། རྣམ་དག་བརྗོད་པ་དཀྱིལ་ཆོག་བཞིན་བྱ། དེ་ལྟར་ན་འཇུག་པ་རྣམ་པ་གཉིས་ཀྱིས་དཀྱིལ་འཁོར་དུ་ཞུགས་པས། ལམ་ལྔ་ལས་ཚོགས་ལམ་གྱི་རྟོགས་པ་སྐྱེ་བའི་མཐུ་དང་ལྡན་པར་བྱས་ཞེས་བརྗོད། གཉིས་པ་དབང་དངོས་ལ་བཞི་ལས་དང་པོ་བུམ་དབང་ལ། སློབ་མ་དང་། སློབ་དཔོན་གྱི་དབང་བསྐུར་བ་གཉིས་ཀྱི་དབང་པོ་ལ་རིགས་ལྔ་དང་། བདག་པོའི་དབང་དང་དྲུག་ལས། དང་པོ་ནི། མཎྜལ་ཕུལ། སློབ་དཔོན་དམ་པ་སོགས་ཀྱིས་གསོལ་བ་གདབ་པ་ལན་གསུམ་བྱས་ལ། དཀྱིལ་འཁོར་གྱི་ལྷོ་ཕྱོགས་སུ་དབང་སྟེགས་ཀྱི་དཀྱིལ་འཁོར་རིན་པོ་ཆེ་སྣ་ཚོགས་ལས་གྲུབ་པའི་གཞལ་ཡས་ཁང་མཚན་ཉིད་ཐམས་ཅད་ཡོངས་སུ་རྫོགས་པའི་ནང་དུ། སེང་གེའི་ཁྲི་པདྨ་ཉི་མའི་གདན་ལ། སློབ་མ་རྣམས་ཧཱུྃ་ལས་རྡོ་རྗེ་གཞོན་ནུ་གོང་བཞིན་བསྐྱེད་པའི་སྟེང་དུ་གདུགས་དཀར་པོ། གཡས་སུ་རྒྱལ་མཚན། གཡོན་དུ་བ་དན། ཁོར་ཡུག་ཏུ་མཆོད་པ་སྣ་ཚོགས་ཀྱིས་བསྐོར་བའི་དཔྲལ་བར་ཨོཾ། སོགས་གནས་གསུམ་བྱིན་རླབས། ཡེ་ཤེས་པ་གཞུག སློབ་དཔོན་དང་། དཀྱིལ་འཁོར་ལས། ཁྲོ་བོ་མང་པོ་སྤྲོས། བགེགས་བསྐྲད་པར་བསམས་ལ། གུ་གུལ་གྱིས་བདུག ཡུངས་ཀར་གྱིས་བྲབ། རོལ་མོ་བྱ་ཞིང་། ཀཱི་ལ་ཡ་བརྗོད། སློབ་མ་དང་། དབང་རྫས། ལས་བུམ་གྱི་ཆུ་དང་། ཨ་མྲྀ་ཏས་བསང་། སྭ་བྷཱ་ཝ་སྦྱངས། ཁྱེད་རྣམས་ཀྱི་རྣམ་ཤེས་ཀྱི་ཕུང་པོ་དང་། རྣམ་རྒྱལ་བུམ་པའི་ཆུ་མི་དམིགས་ཏེ། སྟོང་པའི་ངང་ལས་པཾ་ལས་པདྨ། རཾ་ལས་ཉི་མའི་སྟེང་དུ། ཧཱུྃ་ལས་རྡོ་རྗེ་ཧཱུྃ་གིས་མཚན་པ་ལས། འོད་འཕྲོས་འཕགས་པ་མཆོད། སེམས་ཅན་གྱི་དོན་བྱས། ཚུར་འདུས་ཡོངས་སུ་གྱུར་པ་ལས་གཉི་ཀའང་མི་བསྐྱོད་པ་སྐུ་མདོག་སྔོན་པོ་ཞལ་གཅིག་ཕྱག་གཉིས། རྡོ་རྗེ་དང་དྲིལ་བུ་འཛིན་པ། དར་དང་རིན་པོ་ཆེའི་རྒྱན་གྱིས་བརྒྱན་པ། རྡོ་རྗེའི་དཀྱིལ་མོ་དཀྲུང་གིས་བཞུགས་པའི་དཔྲལ་བར་ཨོཾ། མགྲིན་པར་ཨ། ཐུགས་ཁར་ཧཱུྃ་ལས་འོད་འཕྲོས་པས། ཕྱོགས་བཅུའི་སངས་རྒྱས་ཐམས་ཅད་མི་བསྐྱོད་པའི་རྣམ་པར་བཛྲ་ས་མ་ཛ༔ ཛ་ཧཱུྃ་བཾ་ཧོཿ ཨོཾ་བཛྲ་ཨཱ་ཧ་ར་ལི། པུཥྤེ། དྷཱུཥྤེ། ཨཱ་ལོ་ཀེ། གནྡྷེ། ནཻ་ཝི་ཏྱེ། ཤབྡ་ཨཱཿཧཱུྃ། ཨུཏྟ་ཕ་ལ་ཡ་བི་པཱུ་ར་ཡ་ཧཱུྃ་ཕཊ། སོགས་ཀྱིས་མཆོད། མི་བསྐྱོད་པ་ནི་ཡེ་ཤེས་ཆེ། སོགས་ཀྱིས་བསྟོད་ལ། དབང་རྫས་ཀྱི་ལྷ་འོད་དུ་ཞུ་བ་ལས་བྱུང་བའི་བུམ་པའི་ཆུར་གྱུར། སློབ་དཔོན་གྱི་སྙིང་ཁ་ནས་འོད་འཕྲོས། དབང་གི་ལྷ་ཁྲོ་བོ་རིགས་ལྔ་འཁོར་དང་བཅས་པ་བཛྲ་ས་མཱ་ཛཿ ཨ་བྷི་རིཉྩ་ཏུ་མཱཾ། ཡང་དེ་བཞིན་གཤེགས་པ་ཐམས་ཅད་ཀྱིས་བདག་ལ་མངོན་པར་དབང་བསྐུར་དུ་གསོལ། ཞེས་གསོལ་བ་བཏབ་པས། དབང་གི་ལྷ་སློབ་དཔོན་དང་བཅས་པས་བུམ་པ་བདུད་རྩིས་གང་བ་ཐོགས་ནས། ཧཱུྃ་ཆེ་བའི་ཡོན་ཏན་ཀུན་རྫོགས་ཤིང་སོགས་ཀྱིས་དབང་བསྐུར། སྐུ་གང་། དྲི་མ་དག ཆུ་ལྷག་མ་ཡར་ལུད་པ་ལས་མི་བསྐྱོད་པས་དབུ་བརྒྱན། ཨོཾ་ཨཀྵོ་བྷྱ་བཛྲ་ཨཱ་ཧ་ར་སོགས་ཀྱིས་མཆོད། རོལ་མོ་བྱ། རྟོགས་པ་བསྐྱེད་པ་རྣམས་ཀྱེ་རྡོར་བཞིན་བྱ། དེ་བཞིན་དུ་རིག་པའི་དབང་གཞན་རྣམས་དཀྱིལ་ཆོག་བཞིན་རིགས་སྒྲེས་ལ་ཤེས་པར་བྱའོ། །བདག་པོའི་དབང་ལ། སློབ་མ་བསང་སྦྱངས། ཧཱུྃ་ལས་གཙོ་བོའི་སྐུར་བསྐྱེད། གནས་གསུམ་བྱིན་བརླབ། ཡེ་ཤེས་པ་གཞུག་རྡོ་རྗེ་ཧཱུྃ་ལས་རྡོ་རྗེ་རྩེ་དགུ་པ་དང་། ཐོད་པ་ཨ་ལས། ཀ་པཱ་ལ་བདུད་རྩིས་གང་བར་གྱུར་པ། ལག་པ་གཡས་གཡོན་དུ་བྱིན་ཞིང་། ཤེས་རབ་པདྨའི་སོགས་སྔགས་བཅས་བརྗོད། དེ་ལྟར་ན་དབང་རྣམ་པ་དྲུག་སོགས་ཀྱིས་རྟོགས་པ་བསྐྱེད། གཉིས་པ་སློབ་དཔོན་གྱི་དབང་ལ། མནྜལ། གསོལ་གདབ། རྡོ་དྲིལ་སྭ་བྷཱ་ཝས་སྦྱངས། རྡོ་རྗེ་ཧཱུྃ་ལས་རྡོ་རྗེ་སེམས་དཔའ་དཀར་པོ་རྡོ་རྗེ་དང་དྲིལ་བུ་འཛིན་པ། དྲིལ་བུ་ཨ་ལས་རྡོ་རྗེ་སྙེམས་མ་དཀར་མོ་གྲི་གུག་དང་ཐོད་པ་འཛིན་པ། རྒྱན་གྱིས་བརྒྱན་པའི་གནས་གསུམ་བྱིན་བརླབ། ཡེ་ཤེས་པ་གཞུག འོད་དུ་ཞུ་བའི་རྡོ་དྲིལ་དུ་གྱུར་པ། ལག་པ་གཡས་གཡོན་དུ་བྱིན་ཞིང་། སློབ་མ་གཙོ་བོ་ཡབ་ཡུམ་གྱི་སྐུར་གསལ་བ་ལ། ཐབས་མཆོག་ཡེ་ཤེས་སོགས་བརྗོད་ལ། རྡོ་རྗེ་ཐུགས་ཁ་དང་དྲིལ་བུ་དཀུ་གཡོན་དུ་བརྟེན་ལ། ཐོག་མཐའ་མེད་པའི་སེམས་དཔའ་ནི། སོགས་དང་། ཨ་སྲིད་པ་ངོ་བོ་ཉིད་ཀྱིས་དག སོམས་ཀྱི་རྡོ་དྲིལ་གྱི་དེ་ཁོ་ན་ཉིད་བརྗོད་ལ། དོན་བཤད། ཡང་རྡོ་དྲིལ་སྙིང་ཁར་བསྣོལ་ནས་འཛིན་དུ་བཅུག་ལ། ཤེས་རབ་བཅུ་དྲུག་ལོན་པ་ལ། སོགས་དང་། རྡོ་རྗེ་ཆེ་དང་སོགས་བརྗོད། ངོ་སྤྲད་ཅིང་། དབང་བསྐུར་རྡོ་རྗེ་ཆེན་པོ་ལ། སོགས་ཀྱིས་བུམ་ཆུས་དབང་བསྐུར། མི་བསྐྱེད་པ་ཧེ་རུ་ཀས་གཙོ་བོ་མཛད་པའི་ཁྲོ་བོ་རིགས་ལྔས་དབུ་བརྒྱན་ལ། ལྷ་ཐམས་ཅད་ཀྱིས་ཁམས་གསུམ་ཆོས་ཀྱི་རྒྱལ་པོར་མངའ་གསོལ་ཞིང་རབ་ཏུ་གནས་པར་མོས་ལ། སུ་པྲ་ཏིཥྛས་མེ་ཏོག་ཏོར། ཨོཾ་བཛྲ་དྷ་ར་ཨཱ་ཧ་ར་ལིསོགས་ཀྱིས་མཆོད་ཅིང་རོལ་མོའི་སྒྲ་བྱ། སློབ་དཔོན་གྱི་ཐུགས་ཁར་ཉི་མའི་སྟེང་དུ་ཧཱུྃ་གིས་མཐར་ཀཱི་ལ་ཡས་བསྐོར་བ་དང་། སློབ་མའི་སྙིང་ཁ་ཡང་དེ་འདྲ་བ་བསྒོམ་ལ། སློབ་དཔོན་ལ་གུས་འདུད་བྱས་པས། དེའི་ཐུགས་ཁ་ནས་སྔགས་ཕྲེང་བྱུང་བ་ཞལ་ནས་འཐོན། སློབ་མའི་ཁར་ཞུགས། སྙིང་ཁའི་སྔགས་ཕྲེང་ལ་ཐིམ་པར་མོས་ན། ཀཱི་ལ་ཡའི་རྗེས་ཟློས་ལན་གསུམ་བྱ། བཅོམ་ལྡན་བདག་ལ་སོགས་བརྗོད་ཅིང་སློབ་མས་མེ་ཏོག་འཐོར། སློབ་དཔོན་གྱིས་བཅོམ་ལྡན་འདས་འདི་ལ་སོགས་བརྗོད་ནས། མེ་ཏོག་སྤྱི་བོར་བཞག་པས་བརྟན་པར་བསམ་མོ། །དེ་ནས་རིགས་ལྔའི་རྗེས་གནང་དང་། དུང་སྦྱིན་པ་སོགས་ནས། རྟེན་འབྲེལ་འགྲིག་གོའི་བར་དཀྱིལ་ཆོག་བཞིན། གཉིས་པ་གསང་དབང་ལ། མནྜལ་གསོལ་བཏབ། སློབ་མས་རིག་མ་ཕུལ་ཏེ། ཁྱེད་ཞབས་སོགས་ཚིགས་བཅད་དང་། འབྲུ་གསུམ་བརྗོད་ལ། གདོང་བཅིང་། བདུད་རྩི་གཏོར་ནས། སློབ་དཔོན་གཙོ་བོ་ཡབ་ཡུམ་དུ་གསལ་བའི་མཁའ་གསང་བྱིན་གྱིས་རླབས། དགའ་བའི་སྒྲས་སངས་རྒྱས་བྱང་སེམས་སྤྱན་དྲངས་ལ། ཞལ་དུ་ཞུགས། འོད་དུ་ཞུ་ནས་ཡུམ་གྱིས་མཁར་བབས་པའི་བྱང་སེམས་ལྕེ་ཐོག་ཏུ་བཞག་པར་མོས་ནས། བདུད་རྩི་བྱིན་ཞིང་། བྱང་ཆུབ་སེམས་ཀྱི་སོགས་དང་། སློབ་མས་ཨ་ཧོ་མ་ཧཱ་སུ་ཁ་བརྗོད་ནས། གསལ་སྟོང་གི་ཏིང་ངེ་འཛིན་སྐྱེས་པར་བསམ་སྟེ། ང་ནི་སངས་རྒྱས་སོགས་དང་། རྟོགས་པ་བསྐྱེད་པ། ལུང་བསྟན། དབུགས་དབྱུང་གཟེངས་བསྟོད་རྣམས་དཀྱུས་བཞིན། གསུམ་པ་ཤེས་རབ་ཡེ་ཤེས་ལ་མཎྜལ། གསོལ་བ་བཏབ། གདོང་བཅིང་། རིག་མ་གཏད་པ། དྲི་བ་དྲིས་ལན་སོགས་ནས་དགའ་བཞིའི་ཡེ་ཤེས་སྐྱེས་པའི་བར་དང་། གདོང་ཕྱེ། རྟོགས་སྐྱེད་གཞུང་བཞིན། བཞི་པ་ལ་མཎྜལ། གསོལ་བཏབ། གདོང་བཅིང་། ཇི་ལྟར་སྣང་བ་སོགས་ནས་རྟེན་འབྲེལ་འགྲིག་གོའི་བར་དང་། གང་ཕྱིར་རྡོ་རྗེ་འཛིན་པ་ཡི། སོགས་ཀྱིས་དམ་ཚིག་བསྒྲགས་ནས། བདག་གི་ལུས་ཀྱང་བཞེས་སུ་གསོལ། །ཞེས་པའི་བར་དཀྱིལ་ཆོག་བཞིན་བྱའོ། །དེ་ནས་ཚོགས་དབུལ་བ་སོགས་གོང་བཞིན་བྱས་ལ། གསུམ་པ་རྗེས་ཀྱི་ཆོ་ག་ནི། སྒྲུབ་མཆོད་ཞག་སྦྲེལ་མར་བྱེད་ན། ནུབ་དང་པོ་རྣམས་ལ་མཆོད་པ་ཁ་གསོས་བྱིན་གྱིས་བརླབ་ནས། ཕྱི་མཆོད། ནང་མཆོད། བསྟོད་པ། དངོས་གྲུབ་བླང་བ། བཟོད་གསོལ་རྣམས་སྟ་གོན་བཞིན་བྱས་པའི་རྗེས་ལ། བརྟན་བཞུགས་གཤེགས་གསོལ། གོ་བགོ་བ་སྨོན་ལམ། བཀྲ་ཤིས་རྣམས་བྱ། ནུབ་ཐ་མ་ལ་ཕྱི་རོལ་དུ་ཕྱོགས་སྐྱོང་གི་གཏོར་མ་སྔར་བཞིན་བཏང་ལ། ནང་དུ་འོང་ནས། མཆོད་བསྟོད་སོགས་གོང་བཞིན་དང་། དཀྱིལ་འཁོར་གྱི་བརྟེན་པ་ལྷའི་ཚོགས་རྣམས་ལ་བརྟན་བཞུགས་བྱ། རྟེན་གྱི་དཀྱིལ་འཁོར་བུམ་པའི་ལྷ། གཏོར་མགྲོན་ལ་བྱོན་པའི་རྟེན་མེད་པ་རྣམས་ལ་གཤེགས་གསོལ་བྱས་ཏེ། བཀྲ་ཤིས་ཀྱི་བར་བྱའོ། རས་བྲིས་ལ་བརྟེན་པའི་དབང་དུ་བྱས་ན་སྟ་གོན་དང་དངོས་གཞི་གཉིས་ཀྱི། དང་པོ་ནི་རས་ལ་སོགས་པའི་གཞི་གཙང་མ་ལ། མཎྜལ་གྱི་སྟེང་དུ། སའི་ལྷ་མོའི་ཚོམ་བུ་བཀོད་པའི་མཐར། མཆོད་གཏོར་གོང་བཞིན་བཤམས་ལ། སྔོན་འགྲོས་ས་སླང་བའི་སྐབས་ལྟར། གཞི་བདག་ལ་གཏོར་མ་བྱིན་ལ་བཀའ་བསྒོ་བ། རྔ་བྱིན་དབབ། དཀྱིལ་འཁོར་གསུམ་བསྐྱེད་པ། དབང་བསྐུར་རྒྱས་བཏབ་པ་ཡན་སྒྲུབ་ཐབས་རྒྱས་འབྲིང་གང་རུང་སྐབས་དང་བསྟུན་ནས་བྱེད། དེ་ནས་སའི་ལྷ་མོ་སྟ་གོན་གོང་གི་ས་བྱིན་རླབས་བཞིན་བྱས་ལ། སའི་ལྷ་མོའི་མཎྜལ་མཆོད་གཏོར་རྣམས་བསལ་ནས། ལྷ་གྲངས་དང་མཐུན་པའི་ཚོམ་བུ་བདུན་ཅུ་དོན་ལྔ་བཀོད་པའི་མཎྜལ་དབུས་སུ་བཞག་ལ། ལྷ་སྟ་གོན། བུམ་པ་སྟ་གོན། སློབ་མ་སྟ་གོན། རྗེས་ཆོག་རྣམས་གོང་བཞིན་བྱ། གཉིས་པ་དངོས་གཞི་ལ། སྔར་གྱི་སར་རས་བྲིས་བཀྲམ། མཆོད་གཏོར་བཤམས་ནས། ཐོ་འཛུགས་སོགས་གྲུབ་ན་བྱེད། མ་བྱས་ཀྱང་རུང་། སྔོན་འགྲོ་གཏོར་མ། གནས་མཆོད་དང་། རྔ་བྱིན་དབབ་ནས་བཟུང་། བཟླས་པའི་བར་རྒྱས་འབྲིང་གང་རུང་བྱས་ལ། ཕྱོགས་གཏོར་བཏང་། བདག་འཇུག་རྫོགས་པར་བླང་ངོ་། སློབ་མ་ཡོད་ན་དབང་བསྐུར་བ་ཡང་བྱ། རྗེས་ཆོག་གཞན་རྣམས་གོང་བཞིན་ལས། རས་བྲིས་ལ་བརྟན་བཞུགས་བྱ། ནུབ་ཕྱི་མ་ལ་ལྷག་མ་རྒྱས་པ་བཏང་ཞིང་། བསྲུང་གཏོར། བསྟན་མའི་གཏོར་མ་རྣམས་ཁང་སྟེངས་སུ་ཕུལ་ནས་སྨོན་ལམ་བཀྲ་ཤིས་སོགས་རྒྱས་པ་བྱའོ། །དཔལ་ལྡན་རྡོ་རྗེ་ཕུར་པའི་ལམ། །གཞན་ལས་ཆེས་ལྷག་བརྒྱུད་པའི་སྲོལ། །ཚུལ་འདིར་ཞུགས་ན་འདི་ཕྱིའི་དོན། །འབད་མེད་མྱུར་དུ་འགྲུབ་བྱེད་ཡིན། །དེ་ལྟའི་ཆོས་ཚུལ་ཟབ་མོ་འདི། །རྒྱུན་དུ་མི་ཉམས་རྒྱས་པའི་ཕྱིར། །སྨིན་བྱེད་དབང་གི་ཆོ་ག་ཡི།གསལ་བྱེད་རིན་ཆེན་དོ་ཤལ་འདི། །རྣམ་པར་བསྒྲུབས་པའི་དགེ་བ་གང་། །བསིལ་ཟེར་བྱེད་པ་ལྟ་བུ་དེས། །འགྲོ་བའི་གདུང་བ་ཀུན་བསལ་ནས། །ཡེ་ཤེས་རྡོ་རྗེའི་སྐུ་འགྲུབ་ཤོག དེ་ལྟར་རྡོ་རྗེ་ཕུར་པའི་དཀྱིལ་འཁོར་གྱི་ཆོ་ག་རྟོགས་པར་སླ་བ་ཞེས་བྱ་བ། ཆོས་ཀྱི་རྗེ་འགྲོ་བའི་བླ་མ་བསོད་ནམས་རྒྱལ་མཚན་དཔལ་བཟང་པོའི་ཞལ་སྔ་ནས་མཛད་པ་ལས་ཅུང་ཟད་མི་གསལ་བ་རྣམས། བླ་མ་རྣམས་ཀྱི་གསལ་བར་མཛད་པ་བཞིན། བློ་གྲོས་དམན་པ་རྣམས་ཀྱི་དོན་དུ། ཆོས་ཚུལ་འདི་ལ་དད་ཅིང་འདུན་པའི་གཤིན་རྗེ་དུ་མས་བསྐུལ་བའི་ངོར། །
དཔལ་ས་སྐྱ་པ་འཇམ་དབྱངས་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོས་་་་་་ བྲཱི་བྷཱུ་མི་པཎྜུ་མཉྫུ་གྷོ་རཱ་ནནྡ་པུ་ཎྱ་ཀཱི་རྟྟི་དྷྭ་ཛ་ཤྲཱི་བྷ་དྲེ་ཎ་འབྲུ་མང་ཅེས་པ་ས་ཕོ་སྟག་ལོ་གྲོ་ཞུན་ཟླ་བའི་དཀར་ཕྱོགས། མཁའ་འགྲོ་འདུ་བའི་དུས་ཕྱོགས་ཀྱི་ཚེས་ལ་དཔལ་སྣར་ཐང་གི་ཆོས་གྲྭ་ཆེན་པོར་སྦྱར་བའི་ཡི་གེ་པ་ནི་རཏྣ་པྲཛྙས་བགྱིས་སོ། །འདིས་སྙིགས་མའི་དུས་ཀྱི་གདུལ་བྱ། སྐལ་བར་ལྡན་པ་རྣམས་ལ་ཕན་བདེ་རྒྱ་ཆེན་པོ་འབྱུང་བར་གྱུར་ཅིག། །།མངྒལཾ་ཤུ་བྷཾ། །མསྟུ་སརྦ་ཛ་ག་ཏཾ། །ཨེ་ཝཾ།། །།

ས་ལོ་ཆེན་པོ་འཇམ་དབྱངས་ཀུན་དགའ་བསོད་ནམས།
རྡོ་རྗེ་ཕུར་པའི་དཀྱིལ་འཁོར་གྱི་ཆོ་གའི་གསལ་བྱེད་རིན་པོ་ཆེའི་དོ་ཤལ།